**Bisericile din lemn, Între Comoară și Povară**

   Bisericile din lemn, sunt adevărate bijuterii arhitecturale, expresii ale simțului artistic și inventivității meșterilor populari. Pictura interioară a acestor capodopere ale arhitecturii populare este o adevărată Biblie în imagini.

Dispariţia treptată, dar continuă, a vechilor biserici de lemn, monumente ale istoriei comunitare, elemente ale identităţii noastre naționale, este un fenomen îngrijorător care trebuie semnalat și care ne îndeamnă la o cunoaştere exactă, completă, a acestor lăcaşuri creştine. În această idee am abordat prezentarea bisericilor de lemn din județul nostru, care se remarcă prin frumusețe dar totodată și prin simplitate fiind toate monumente istorice.

Biserici de lemn, cred că au fost în aproape fiecare localitate din România în care comunitatea avea o populaţie românească. Dovezile ne lipsesc pentru unele aşezări, dar convingerea noastră este că ele au existat. Putea lipsi lăcaşul de cult la o comunitate creştină? Nu!

Românii au fost şi au rămas creştini, și de-a lungul timpului și-au ridicat lăcașuri de cult din lemn, de o frumusețe deosebită. Lemnul le era la îndemână, îl simţeau şi din lemn îşi făceau unelte, vase, case şi biserici. A existat o civilizaţie a lemnului cu nimic inferioară celei a pietrei sau metalului şi poate este singura care certifică identitatea populaţiei româneşti în toate zonele. Piatra şi metalul au completat lemnul, dar apoi i-au luat locul. Târziu şi greu am simţit pierderea lemnului, iar duşmanul lui a fost şi rămâne **timpul şi ... noi**, **mai ales noi**.

Furaţi de modelele timpurilor am lăsat casele şi bisericile de lemn pentru a face altele de piatră, în loc să le păstrăm şi pe unele şi să facem altele. În unele cazuri s-a întâmplat și așa, dar chiar dacă le-am păstrat pe cele din lemn, acestea au fost neglijate în detrimentul celor nou construite din piatră. Comoara de neprețuit pe care o reprezintă bisericile din lemn, s-a transformat încetul cu încetul în povară pentru comunitățile creștine din localitatea respectivă. Am ajuns astfel să avem puţine case tradiţionale şi biserici de lemn, iar ceea ce am făcut din piatră, chiar dacă este durabil, nu ne reprezintă.

Biserici de lemn sunt azi relativ puţine, iar numărul celor folosite de cult şi mai puţine, deşi utilizarea lor le-ar fi conservat. Comunităţile care le deţin şi care le vor îngriji, în scurtă vreme se vor mândri, justificat, că le au şi nu le-au lăsat să se distrugă. Ele sunt, în marea lor majoritate, monumente istorice şi puţine localităţi ale Transilvaniei de Nord pot spune că au un monument istoric, iar cei care vin dinafara localităţii nu sunt interesaţi decât de ceea ce-i caracteristic. Bisericile ortodoxe din piatră şi casele masive din piatră, un amalgam de stiluri, nu atrag pe nimeni; le întâlnesc în toate zonele şi îşi dau seama că nu ele sunt caracteristice zonei, comunităţii. O comunitate, o localitate, fără elemente caracteristice, care-i certifică identitatea, sunt lipsite de interes. Bisericile de lemn ne reprezintă, dar le lăsăm să se distrugă sau aşteptăm să fie restaurate de alții, în timp ce noi, comunitatea, construim altceva. Nu se mai face slujbă în bisericile monument din lemn, acestea fiind în mare parte dezafectate de cult. Putem adăuga la cele spuse, şi dispariţia în timp a multor obiecte de cult din inventarul acestor monumente uitate și veţi simţi, ca şi noi, durere şi tristeţe. Durerea şi tristeţea, în primul rând, ma îndemnat să scriu despre ele, să vi le prezint pe acelea care încă mai există.

Aşadar, vă ofer în minutele care urmează, date privind bisericile de lemn din județul nostru, în speranţa că împreună vom asigura conservarea acestor valori şi le vom transmite urmaşilor noştri pentru ca identitatea lor şi a noastră să fie certificată. Cei care au făcut bisericile şi cei care le-au cinstit, azi nu mai sunt. Au trecut în cimitirele de lângă biserici, sub pământul care i-a hrănit, având la cap pietre-cruci şi crucile a căror forme ne impresionează azi.

**BOLDA**

Biserica de lemn "Nașterea Maicii Domnului” cod LMI SM-II-m-B-05270

Voi începe cu un exemplu pozitiv, biserica de lemn din **Bolda**, monument istoric, cu hramul **”Nașterea Maicii Domnului”**. Biserica de lemn din Bolda datează de la sfârșitul secolului al XVIII-lea și a fost mutată aici din satul învecinat Socond în anul 1838. În Şematismele de la începutul secolului al XIX-lea, biserica din Bolda apare cu Hramul „Sfinții Arhangheli Mihail și Gavriil”. În această perioadă de început de secol XIX, biserica din Bolda făcea parte din Arhidiaconatul de Satu Mare și se afla în subordinea Diecezei de Oradea. În anul 1854, Bolda nu mai apare ca parohie de sine-stătătoare ci doar ca **filie** a parohiei greco-catolice din Stâna (Schematismus, 1854, p.61.).

Biserica are orientare E-V și este formată dintr-o absidă pentagonală, navă dreptunghiulară, o prispă cu patru stâlpi de susținere în partea de vest precum și un turn ce încalecă nava în partea de vest.

Accesul în edificiul ecleziastic se face pe latura vestică printr-o prispă. În partea nordică a prispei, sub grinda inferioară (talpa prispei), a fost așezată o piatră de moară cu rol de susținere. Accesul în cafas se face tot din prispă, de unde se putea urca și la clopote, care între timp au fost mutate în turnul clopotniță construit la nord-vest de lăcașul de cult. Galeria clopotelor spre deosebire de celelalte biserici din județul Satu Mare este în aceeași linie cu turnul și este luminată pe fiecare latură de câte două ferestre. Coiful turnului începe de la bază cu opt ape și se continuă sub formă de piramidă octogonală, asemenea fleșei care se înalță din mijlocul acestuia, încoronată cu o cruce. Pe acoperișul de vest, aproape de partea inferioară, în fața turnului pe care-l flanchează se află două turnulețe în miniatură, ceea ce conform etnografilor Ivan Iurasciuc și Sabin Șainelic reflectă probabil intenția constructorilor de a imita biserica romanică din Acâș, a cărei fațadă este mărginită de două turnuri (I. Iurasciuc, S. Șainelic, 1975, p. 173-174.). Atât turnul cât și acoperișul sunt învelite cu șindrilă. Pereții lăcașului de cult sunt construiți din bârne masive, așezate orizontal. Din lucrarea etnografilor mai sus citați reiese că, biserica din Bolda a fost pictată atât în exterior cât și pe interior, ceea ce îi conferea monumentului o valoare artistică deosebită (I. Iurasciuc, S. Șainelic, 1975, p. 174.). Cu timpul pereții exteriori au fost văruiți, apoi exteriorul a fost în totalitate învelit cu șindrilă - motivat de preot ca fiind o măsură de protecție – iar interiorul acoperit în întregime, inclusiv bolta, cu lambriuri.

Absida bisericii este mai scundă și mai îngustă decât nava și este luminată de două ferestre de mici dimensiuni, ce străpung pereții acesteia pe latura de sud și de nord. Grinzile absidei sunt prinse la colțuri cu cheotori, ieșind câțiva cm în afară.

În nava de formă dreptunghiulară lumina pătrunde tot prin câte o fereastră de mici dimensiuni, tăiate în partea de sud-est și de nord-est a laturilor acesteia, aproape de absidă.

La colțul de nord-vest al navei a fost așezată o toacă de lemn mecanică de o mare valoare istorică. Toaca este confecționată din scânduri de fag, și are forma unui paralelipiped. Deasupra, la mijlocul laturii superioare a paralelipipedului, au fost prinse patru ciocane în cozi din scândură. Cu ajutorul unui mâner, cele patru ciocane sunt ridicate succesiv, lovind scândura și obținând un sunet specific toacei.

Interiorul bisericii este dominat de iconostasul de factură populară, realizat în manieră tradițională bizantină, cu inscripții cu litere chirilice, datând de la sfârșitul secolului al XVIII-lea și prezentând asemănări cu cel de la Corund. Ușile împărătești datorită picturii ce prezintă vădite influențe apusene trebuie datate mai târziu, la începutul secolului al XIX-lea. Prezența pe ușile împărătești a ”Sfinților Arhangheli Mihail și Gavriil” pictați în costumație de cavaleri apuseni, subliniază veridicitatea datelor consemnate în șematisme, conform cărora biserica din Bolda inițial a fost închinată acestor sfinți importanți și foarte îndrăgiți. Pictura interioară a bisericii a fost acoperită în totalitate de lambriuri, pierzându-și astfel valoarea artistică. Bolta cilindrică a navei, pictată inițial, actualmente păstrează doar un policandru din lemn sculptat cu motive vegetale, cu crestături și incizii artistic lucrate, prevăzut cu un sistem de pârghii cu greutăți, cu ajutorul căruia acesta poate fi coborât sau ridicat după nevoie. Acest policandru este unic în bisericile din județul Satu Mare.

Masa altarului de o deosebită valoare artistică, cioplită dintr-o singură bucată de lemn, a fost mutată în tindă, lângă ușa de intrare în naos. Masa are planșetă, picior și bază. Piciorul a fost cioplit cu barda. Baza mesei este decorată cu motivul funiei, formă stilizată.

Trebuie menționate câteva ”țiitoare de prapuri”, cioplite din lemn, datând din secolul al XVIII-lea, aduse probabil odată cu mutarea bisericii din Socond (I. Iurasciuc, S. Șainelic, 1975, p.172.) Acestea au o înălțime variind între 60-70 cm și au o formă sculpturală specifică stâlpilor de pridvor.

Biserica necesită lucrări de conservare și restaurare atât în interior cât și în exterior, în speranța descoperirii picturii, acestea fiind acoperite, exteriorul cu șindrilă și interiorul cu lambriuri.

Am menționat la început că acest lăcaș de cult este un exemplu pozitiv. În primul rând pentru faptul că fiii satului s-au mobilizat în scopul salvării bisericii, iar în al doilea rând pentru că în sat nu s-a construit o biserică nouă și astfel edificiul ecleziastic nu a fost dezafectat de cult și condamnat la pieire, în biserică se oficiază și azi sfintele liturghii.

**CORUND**

Biserica de lemn "Sf. Arhangheli Mihail şi Gavriil” cod LMI SM -II - m - B -05303

Conform unei monografii al fostului Comitat Sălaj, biserica de lemn din Corund datează din anul 1750, dar anul construcției ei va fi stabilit cu exactitate în urma analizei dendrologice.

Inițial această biserică se afla pe un deal în partea răsăriteană a satului, într-un loc numit Pârâul Fagului, în mijlocul cimitirului. De acolo a fost mutată pe butuci de lemn pe locul unde se află și astăzi. „O fost adusă cu durgălaua și unde o apuca duminica, acolo se făcea slujbă”(Ivan Iurasciuc, Sabin Șainelic, 1975, p. 169.).

Edificiul ecleziastic este situat în centrul satului, lângă șoseaua ce leagă localitatea Supuru de Jos de orașul Cehu–Silvaniei.

Biserica are absida pentagonală decroșată, nava dreptunghiulară, cu prispă pe laturile de vest și de sud până la absida altarului. Intrarea în edificiul ecleziastic se face de pe latura vestică. Din prispa de pe latura de vest se face accesul în cafas și la clopote.

Deasupra pronaosului se înalță turnul cu coif sub formă de prismă, având galeria mult scoasă în afară. Parapetul galeriei este format din scânduri fixate vertical, cu traforuri în partea inferioară. La colțurile coifului se află câte un turnuleț în miniatură, pecete a dreptului de judecată (Sfatul bătrânilor). După o altă percepție este simbolul Mântuitorului înconjurat de cei patru Evangheliști. Zveltețea turnului, tendința spre verticalitate, spre infinit, ne duce cu gândul la bisericile gotice.

În exterior, la mijloc pereții sunt încinși cu un brâu sculptat cu motivul funiei, scos în relief. Acest motiv mai apare, dar pe verticală la ancadramentul portalului, dând un efect de grandoare intrării.

Absida este mai scundă decât nava, iar bârnele fixate orizontal și aici sunt prinse la colțuri în cheotori și au console sub formă de coadă de rândunică. În interior, deasupra navei, biserica are o boltă semicilindrică. Deasupra pronaosului, sub turn se află corul. Acesta este delimitat de naos prin doi stâlpi masivi, care au și rolul de susținere a greutății turnului.

Pictura interioară are o valoare artistică deosebită, fiind o adevărată Biblie în imagini. Conform academicianului Marius Porumb, este atribuită iconarului și muralistului Ţiple Popa, care a fost activ în Sălaj în a doua jumătate a secolului al XVIII- lea (Porumb, 2003, p. 137). Pictura a fost executată în stil postbizantin cu influențe baroce. Același meșter iconar a lucrat și la biserica satului învecinat Chieşd, precum și la Soconzel. După părerea renumitului istoric de artă Marius Porumb pictura bisericii din Corund a fost executată între anii 1790-1800 și întreg ansamblul este caracterizat prin tendința de subliniere a sensului eshatologic cu accente moralizatoare (Porumb, 2003, p. 90). Se pot distinge trei etape în care a fost executată pictura interioară. Cele mai vechi sunt pronaosul și iconostasul. Pictura bolții naosului este cea mai recentă, datând de la finele secolului al XVIII-lea. Pictura pronaosului este de factură țărănească și încearcă să respecte Erminia bizantină. Pictura bolții naosului prezintă vădite influențe apusene. În cea de a treia etapă au fost pictați pereții din interiorul absidei altarului.

În pronaos, pe peretele vestic de-o parte și alta a intrării este pictată scena **„Judecății de apoi”**. Îl vedem pe Lucifer stând pe un butuc cu un vătrai în mână, simbol al chinurilor pe care le supraveghează și a focului pe care îl întreține. Deasupra lui se află un drac cu o trâmbiță într-o mână și în cealaltă cu un steag, vestind momentul judecății de apoi. Aceștia deschid șirul păcatelor cauzatoare ale chinurilor iadului: **„cei care dorm dumineca în timpul sfintei** **liturghii”**, urmează **„biraiele care fac strâmbătate”**, care sunt băgați într-un cazan cu smoală, al cărui foc este întețit de draci cu foale în mână, **„muierea care strică pruncii”, „care-și suduie părinții”.** La cel care **„jură strâmb”** un drac îi scoate limba cu un clește de fierărie. Urmează **„cel care taie pământul altuia”**, trăgând un plug de lemn la coarnele căruia stă un drac. **Morarul** este zugrăvit cu o piatră de moară atârnată de gât, alături de el **crâșmarul** cu un vas atârnat de gât, lângă care este un drac călare pe un butoi. Este foarte interesantă „**cumpăna dreptății”,** o balanță, care are pe un taler o cruce și de celălalt trag doi draci pentru a birui crucea. Este redată „**Ciuma”** pe un cal alb cu o mătură de nuiele pe umăr. De o parte se află **„moartea”** reprezentată printr-un schelet și pe cealaltă **„lenea”** o femeie stând pe un butuc cu furca în mâna stângă din care îi cade fusul și furca. Pe peretele sudic al pronaosului sunt pictate **Sfintele Mucenițe: Sofia, Pelaghia, Cuvioasa Paraschiva, Marina, Agripina și Irina**. Pe peretele nordic al pronaosului este pictată scena cu pilda celor zece fecioare, unde fecioarele sunt îmbrăcate în port specific zonei Codru. Fecioarele înțelepte poartă zgardă sau mărgele. Fecioarele nebune au părul legat în cozi. Între fecioarele înțelepte și cele nebune a fost pictat chipul Mântuitorului, în spate fiind o clădire. Îmbrăcămintea lui Hristos cuprinde elemente decorative locale. Pe cei doi stâlpi care delimitează pronaosul de naos, sunt pictați Sfinții Apostoli Petru și Pavel. Grinda de susținere a cafasului este ornamentată cu trei specii de pești și trei raci. Bolta în întregime a fost pictată în anul 1798 (Porumb,1998, p. 89.) dată care putea fi observată într-un loc deasupra cafasului. Bolta este dominată de scena Sfintei Treimi și a Pantocratorului, realizate în manieră apuseană. Spațiile dintre scene sunt împodobite cu motive florale și geometrice. O caracteristică a picturii bolții este dominanța culorii roșii. Pe boltă sunt reprezentate chipurile prorocilor, precum și al lui Moise și Aron. Nava bisericii pe ambele laturi conține scene din Patimile lui Iisus. Este interesantă vestimentația soldaților romani inspirată din cea a soldaților Imperiului Habsburgic, deci artistul popular astfel își imagina dușmanul, punând semnul egalității între inamic și Habsburgi.

Iconostasul este foarte valoros, vechi, artistic lucrat. Artistul iconar l-a executat cu respectarea Erminiei privitoare la locul și simbolul fiecărei icoane de pe iconostas. Există asemănări între acest iconostas și cel din Bolda, în ceea ce privește maniera în care a fost pictat, tehnica, dimensiunile precum și dispunerea scenelor. În primul registru se află Icoanele Împărătești în ordinea canonică: Mântuitorul, Maica Domnului, Sfântul Arhanghel Mihail și Sfântul Nicolae. Sub Icoanele Împărătești, pe cadrele ușilor îl regăsim pe Arhanghelul Mihail, Sfânta Ana, Maria Magdalena și Iisus. Pe al doilea registru, deasupra ușilor sunt reprezentate scene din viața Mântuitorului sărbătorile de peste an. Icoanele de praznic sunt despărțite central de portretul „Feței lui Iisus” cu coroana de spini de pe năframa Veronicăi. În registrul al treilea îl vedem pe Iisus cu Evanghelia în mână și cei 12 apostoli. În registrul superior este reprezentat Mântuitorul răstignit între cei doi tâlhari, într-un cadru arhitectonic deosebit de încărcat. Deasupra iconostasului se află crucea având de-o parte și alta icoana Maicii Domnului și a Sfântului Apostol Ioan, formând registrul al patrulea. Pictura absidei altarului este mai recentă, reprezentând chipurile Sfinților Părinți ai Bisericii Ortodoxe: Vasile cel Mare, Ioan Hrisostom și Sfântul Grigore de Nazianz.

**Între anii 1998-1999 s-au făcut lucrări de restaurare,** actualmente **biserica monument închinată ”Sfinților Arhangheli Mihail și Gavriil”** cea mai frumoasă ctitorie din lemn din județul nostru este într-o stare acceptabilă, necesitând totuși lucrări de conservare și restaurare.

Menționez că, în anul 1975 la Corund a fost construită o biserică nouă, cea din lemn dovedindu-se neîncăpătoare, a fost dezafectată de cult, ceea ce a contribuit și contribuie la degradarea continuă a bisericii.

**HUREZU MARE**

Biserica "Sf. Arhangheli Mihail şi Gavriil” cod LMI SM-II-m-B-05318

Edificiul ecleziastic din Hurezu Mare se află în starea de conservare cea mai slabă. Biserica a fost ridicată în anul 1700. Navă este dreptunghiulară, absida pentagonală, iar turnul din lemn, de formă pătrată încalecă nava în partea de vest.

Intrarea în edificiul ecleziastic se face din partea de vest a navei printr-o ușă cu ancadrament dreptunghiular străjuit de lesene. Deasupra laturii vestice a navei se ridică turnul din lemn de formă pătrată prevăzut cu o galerie cu parapetul format din scânduri așezate vertical. Coiful turnului este susținut de stâlpii sculptați ai galeriei. Săgeata turnului este zveltă, terminându-se cu o cruce. Turnul este învelit cu șindrilă.

Atât turnul din lemn, cât și biserica sunt într-o stare de degradare avansată. Cel mai afectat este acoperișul întregii clădiri. Învelitoarea din șindrilă a turnului prezintă material lipsă, apele pluviale pătrunzând în clădire. Șindrila este spartă și în unele locuri lipsește în totalitate. Țiglele edificiului ecleziastic sunt și ele sparte la absidă iar pe navă sunt câteva dislocate. Pereții navei atât pe latura sudică cât și pe cea nordică prezintă crăpături adânci. Este afectată și absida, unde sunt de asemenea mai multe crăpături.

Interiorul lăcașului de cult este de asemenea într-o stare foarte slabă. În pronaos din cauza apelor pluviale dușumeaua este putrezită. Întreg edificiul este plin de excremente de rozătoare. De ani de zile fiind dezafectată de cult biserica nu a fost nici curățată, nici aerisită.

Împrejurimile bisericii sunt de asemenea într-o stare jalnică. Treptele sunt inundate de buruieni, în crăpături crescând chiar un copac. Iarba este necosită, iar crucea de la intrare spartă de ani de zile, iar corpusul de pe cruce prăbușit în urma furtunii din 2017, a dispărut.

La Hurez a fost ridicată o biserică nouă, a cărei lucrări de construcție au început în anul 1999 și au durat 15 ani. În anul 2014 a fost sfințit noul edificiu ecleziastic. Biserica monument a fost dezafectată de cult, devenind aproape o ruină.

**LELEI**

Biserica de lemn "Sf. Arhangheli Mihail şi Gavriil” cod LMI SM-II-m-B-05321

Anul construcției edificiului ecleziastic este incert. Conform monografului comitatului Sălaj, Petri Mór, la Lelei în anul 1901, când a apărut lucrarea, exista o biserică din lemn (Petri Mór, 1901, vol. IV. p. 22.). În **Șematismul** **Veneratului Cler al Eparhiei greco-catolice Române a Maramureșului pe anul 1936,** biserica de lemn închinată ”Sfinților Arhangheli Mihail și Gavriil” apare că a fost construită în 1728, și numărul credincioșilor greco-catolici era de 193 de suflete (Șematism Maramureș, 1936, p. 85.).

Biserica din lemn din Lelei a fost amplasată pe un deal la marginea de est a satului. Arhitectura edificiului ecleziastic este specifică bisericilor de lemn din zonă, ridicate în cursul secolului al XVIII-lea. Biserica este orientată pe axa est-vest. Este formată dintr-o absidă pentagonală, navă dreptunghiulară un mic pronaos, precum și o mică prispă susținută de doi stâlpi. Nava în partea de vest este încălecată de un turn pătrat încununat cu un coif baroc. Biserica are o singură navă. Pereții sunt realizați din bârne așezate orizontal. Conform tradiției, materialul lemnos, a fost obținut chiar de pe locul unde a fost construită biserica (Florescu Anamaria, 2017, p. 17.). Acoperișul în două ape a bisericii este din tablă zincată. Accesul în lăcașul de cult se face pe latura de vest din prispă, printr-un portal cu ancadrament semicircular. Tot din prispă se face accesul în turn și la clopote. Pronaosul sau tinda femeilor este tăvănit. Acoperișul naosului are formă semicilindrică. Absida este luminată de o singură fereastră de mici dimensiuni având ancadramentul semicircular. Atât latura nordică cât și cea sudică a edificiului ecleziastic este străpunsă de câte două ferestre cu ancadramente semicirculare. Interiorul bisericii este simplu, dominând culoarea albastră. În mijlocul bolții a fost atârnat un policandru din lemn sculptat. Mobilierul este simplu, vopsit în albastru. Din păcate pictura interioară nu s-a păstrat. Trebuie menționate câteva obiecte de cult de certă valoare artistică. O icoană care-l reprezintă pe Sfântul Mihail, cu numele scris cu caractere chirilice, având foiță de aur; o altă icoană, tot cu foiță de aur, o reprezintă pe Maica domnului Hodighitria. Această icoană a Preasfintei Născătoare de Dumnezeu mai este cunoscută și sub numele „Cea care arată calea”, deoarece Maica Domnului ne arată calea mântuirii, indicând cu mâna dreaptă spre Fiul ei, Fiul lui Dumnezeu. Remarcăm de asemenea o icoană pe lemn, care-L reprezintă pe Iisus Pantocrator. Trebuie menționat de asemenea un crucifix pictat, datat probabil din secolul al XVIII-lea.

Biserica se află în mijlocul unui vechi cimitir, unde și-au găsit odihna veșnică patru preoți necunoscuți (Florescu Anamaria, 2017, p. 17.). Trebuie menționat mormântul a trei soldați români (caporal Oprea D. Ioan, soldat Ene Moinea, soldat Trăisteanu Tudor), care au căzut în octombrie 1944 în luptele pentru eliberarea satului, înmormântați de oamenii din sat, care în 2009 au ridicat o cruce la acest mormânt.

În perioada interbelică (1930), biserica a fost tencuită, fundația a fost refăcută și biserica a fost împrejmuită la bază cu o centură din beton.

Datorită crăpăturilor și a altor probleme, biserica necesită lucrări de restaurare.

**STÂNA**

Biserica de lemn "Intrarea Maicii Domnului în Biserică” cod LMI SM-II-m-B-05356

În urma consultării Șematismelor din secolul al XIX-lea, legat de biserica din Stâna putem să ne facem o imagine despre istoricul bisericii din această localitate. În catalogul anual al parohiilor Episcopiei greco-catolice de Muncaci din anul 1792, este consemnat numărul de suflete greco-catolice din Stâna, 350, iar preot era Pasku Elias (Bendász István-Koi István, 1994, p. 81.). Datorită creșterii numărului de enoriași, în anul 1820 pridvorul a fost încorporat în interiorul bisericii, devenind pronaos, astfel putea cuprinde un număr sporit de credincioși (Dr. Ioan Godea, Dr. Ioana Cristache Panait, 1978, p. 475.).

Ridicată în secolul al XVIII-lea (aprox. în anul 1778), biserica se află pe o ridicătură în centrul satului. Clădirea este orientată pe axa est-vest. Nava este dreptunghiulară, absida hexagonală, mai scundă decât nava. Turnul încalecă latura vestică a navei, unde a fost adăugat un pridvor susținut de stâlpi ciopliți. Acoperișul navei, a absidei și a turnului este din șindrilă. Intrarea în biserică se face de pe latura de vest a edificiului ecleziastic. Pridvorul susținut de stâlpi de lemn este așezat pe latura de vest a navei, în fața tindei femeilor, construit în anul 1820, când vechiul pridvor a fost inclus în pronaos în scopul măririi spațiului liturgic. Turnul având forma unei prisme dreptunghiulare încalecă nava spre vest, ridicându-se mult deasupra coamei acoperișului bisericii. Turnul are galeria scoasă mult în afară. Parapetul galeriei este format din scânduri așezate pe verticală, având partea inferioară sculptată cu motive geometrice. Atât absida, cât și nava sunt luminate de trei ferestre mici de dimensiuni diferite, marcând trei etape de construcție. Fereastra absidei este de numai 26/32 cm, fără ramă, numai o sticlă fixată în tăietura grinzii. Biserica este construită din bârne masive a căror îmbinare se finalizează sub forma numită cap de rândunică, ce oferă întregului sistem în afară de funcția decorativă și una de susținere și transmitere a presiunii acoperișului.

În interior naosul are bolta semicilindrică. Se păstrează doar pictura de pe bolta naosului, care datorită umezelii este foarte deteriorată, astfel de-abia se pot distinge unele fragmente. În partea de sud a bolții în registrul inferior, se află scene cuprinzând **Patimile Mântuitorului Iisus Hristos**. Mântuitorul este biciuit de doi soldați cu turbane și sulițe (făcându-se aluzie la turci), scenă căreia îi urmează cea a **Încoronării cu spini.** Iisus stă pe o laviță cu mâinile încrucișate și legate, în timp ce în stânga lui doi soldați (unul turc), îi fixează coroane de spini, iar în dreapta acestora este o altă suită de soldați în armuri medievale. Registrul este precedat de **Cina cea de Taină**, în care Iisus este transpus central, în fața lui având o masă rotundă, pe care sunt redate schematic tacâmuri, și se continuă în partea de nord a bolții pe registrul inferior, de la pronaos spre altar. Numărul scenelor de pe boltă este relativ restrâns. Sunt pictate într-un singur plan, lipsind elementul de perspectivă, precum și peisajele. Cromatica este relativ restrânsă, rezumându-se la roșu, albastru, negru, iar pentru aureole galbenul. Pictura este realizată în manieră apuseană, de un artist anonim de la sfârșitul secolului al XVIII-lea sau începutul secolului al XIX-lea (Porumb Marius, 1998, p. 383.).

**În perioada 1998-1999 s-au realizat lucrări de restaurare a bisericii, s-au executat** zidării din piatră la soclu, fără mortar. S-au desfăcut tăbliile și au fost înlocuite. Șarpanta din lemn de stejar a fost desfăcută. Învelitoarea din sită de brad a fost desfăcută și refăcută. S-a restaurat integral coiful, acesta fiind tratat ignifug și antiseptic. S-a restaurat șarpanta, înlocuind elementele degradate sau putrezite cu elemente noi. Tencuiala pe bază de lut a fost desfăcută, refăcându-se pe șipci de rășinoase. S-au realizat zugrăveli pe bază de var. A fost executată o pardoseală din lemn. A fost executată o instalație de paratrăsnet și împământare a Bisericii.

 Edificiul ecleziastic este în stare avansată de degradare. Acoperișul este puternic afectat, cu șindrilă spartă și chiar lipsă, ceea ce a dus la infiltrarea apelor pluviale, și la distrugerea aproape în totalitate a picturii de pe bolta navei. Dușumeaua este putrezită atât în navă cât și în pronaos.

Am solicitat luarea unor măsuri urgente pentru repararea acoperișului, aerisirea edificiului ecleziastic în vederea eliminării umezelii.

În anul 1996 a fost ridicată la Stâna o biserică din piatră, lăcașul de cult din lemn, monumentul a fost abandonat, ceea ce a dus la degradarea treptată a acestuia.

**LECHINȚA**

Muzeul Etnografic al Ţării Oaşului (secţia în aer liber) cod LMI SM -II - a - A -05337

Biserica de lemn din Lechința trebuie amintită, fiind un exemplu pozitiv, fiind păstrată în incinta Muzeului Etnografic al Țării Oașului (secția în aer liber), fiind într-o stare de conservare foarte bună în urma restaurării recente.

În primele atestări documentare (1490) satul, una dintre cele mai mici așezări din zona Oaș, apare sub numele de Lekenche, și era parte integrantă a domeniului Medieș. În anul 1569 așezarea este consemnată ca fiind părăsită. La începutul secolului al XIX-lea, cronicarul comitatului Satu Mare, Szirmay Antal, consemnează existența în localitate **a unui preot și a unei biserici**. În monografia comitatului apărută în 1908, apare anul 1735 ca an al construcției lăcașului de cult. În istoricul întocmit de Protopopiatul Ortodox Oaș, este indicat anul 1604. În momentul conscripției din 1775, localnicii nu-și mai aduceau aminte de anul construcției lăcașului de cult. Șematismele nu pomenesc de anul ridicării bisericii de lemn din Lechința, însă a fost acceptată prima jumătate a secolului al XVII-lea. Doar o analiză dendrologică ar putea lămuri această problemă. Lăcașul de cult a fost ridicat în cinstea Nașterii Maicii Domnului. În urma renovărilor din secolul al XVIII-lea, despre care ne dă de știre conscripția din anul 1775, biserica s-a păstrat până la mijlocul secolului XX, când dovedindu-se a fi neîncăpătoare, a fost dezafectată de cult, funcționând până în anul 1936. Între 1940-1944 s-a construit noua biserică din piatră și cărămidă, ceea ce a însemnat începutul sfârșitului pentru micul lăcaș de cult din lemn. În anul 1958 s-a prăbușit acoperișul, **dar demolarea ei nu a fost acceptată**, aflăm din istoricul întocmit de Protopopiatul Ortodox Oaș, care redă o adresă destinată preotului Arcadie Grecu din Lechința întocmită la ”Monumentele Istorice din București”. Biserica a fost demontată în anul 1967. În cele din urmă bisericuța de lemn din Lechința a ajuns la Muzeul în aer liber de la Negrești Oaș, unde a intrat într-un lung proces de restaurare începând cu anul 1978. Lăcașul de cult a fost construit din bârne groase cioplite din lemn de stejar. Îmbinările au fost făcute tot din lemn, folosindu-se cuie din același material. Soclul este din piatră. Acoperișul este făcut din șindrilă. Un turn relativ scund domină partea de vest a acoperișului. Biserica este formată dintr-un pridvor la vest, susținut de patru stâlpi din lemn. Tot din pridvor se face accesul în turnul bisericii. Pronaosul destinat femeilor continuă cu naosul, locul unde asistă bărbații la slujbă, despărțite între ele de o ușă cu ancadrament dreptunghiular. Naosul este străpuns de ferestre pe ambele laturi. Absida este decroșată, de formă dreptunghiulară, luminată pe fiecare dintre laturi de câte o fereastră de mici dimensiuni. Din descrierea dată de Protopopiatul Ortodox Oaș, ne survin câteva informații legate de vechiul iconostas, care era tot din lemn de stejar, având icoanele pictate pe pânza lipită pe lemn. Inscripția icoanelor era în limba slavonă.

Trebuie menționate și celelalte monumente din lemn de pe teritoriul județului nostru, aflate în patrimoniul cultului reformat. Acestea sunt turnuri clopotniță din lemn ale bisericilor medievale sau a celor ridicate în secolul al XVIII-lea.

La **Ciumești** în anul 1831 a fost adăugat bisericii medievale un turn clopotniță din lemn, aflat actualmente într-o stare relativ bună, fiind recent conservat.

Biserica reformată din **Lelei** a fost ridicată între anii 1783-1788. Turnul clopotniță artistic lucrat este mai vechi, provenind din anul 1762, fiind contemporan cu clopotul ce sălășluiește în el. Turnul clopotniță are înălțimea de 20 de metri și este încununat cu un coif sub formă de prismă prevăzut cu patru turnulețe.

Biserica reformată din **Livada** a fost ridicată fără turn, ca de altfel aproape toate edificiile ecleziastice medievale din zonă. Frumosul turn clopotniță din lemn așezat în vestul bisericii este opera meșterilor lemnari din secolul al XVIII-lea.

În urma retrocedării bisericii credincioșilor catolici, reformații din **Turulung** au rămas fără lăcaș de cult. Era perioada Contrareformei, când adepților cultului reformat le era interzisă construirea bisericilor cu fațada îndreptată spre drumul principal. Lucrările de construcție au început în anul 1745, pe terenul pe care se afla clădirea școlii confesionale reformate. Biserica a fost zidită din lemn de comunitatea reformată, ce însuma pe atunci 300 de membri. Una dintre caracteristicile edificiului era faptul că în timpul lucrărilor de construcție au fost utilizate doar cuie din lemn.

Enoriașii au crezut că această clădire avea doar caracter provizoriu, deservind comunitatea doar până la ridicarea unui edificiu ecleziastic din piatră, ceea ce nu s-a întâmplat niciodată. În anul 1794 au avut loc lucrări de renovare. Anul 1844 ce apare pe turn este data restaurării acestuia.